Document ID: 32002R2040

Komisijas Regula (EK) Nr. 2040/2002
(2002. gada 15. novembris)
par uzraudzības pasākumiem attiecībā uz dažu tekstilizstrādājumu ievešanu, kuru izcelsme ir Sīrijas Arābu Republikā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 7. marta Regulu (EK) Nr. 517/94 par kopīgiem noteikumiem tādu tekstilizstrādājumu ievešanai no dažām trešām valstīm, uz kuriem neattiecas divpusēji nolīgumi, protokoli vai citas vienošanās, ne arī citi īpaši noteikumi ievešanai Kopienā [1], kurā jaunākie grozījumi izdarīti ar Regulu (EK) Nr. 1309/2002 [2], un jo īpaši tās 11. panta 1. punkta b) apakšpunktu,
tā kā:
(1) Komisijas Regulas (EK) Nr. 956/2001 [3] spēkā esamības termiņš beidzas 2002. gada 17. novembrī.
(2) Pēdējos astoņpadsmit mēnešos īstenotā uzraudzība ir parādījusi, ka tādas (1. kategorijas) kokvilnas dzijas, kuras izcelsme ir Sīrijas Arābu Republikā, importa par ļoti zemām cenām pieaugums Kopienā, kas bija vērojams pēdējos trijos gados (gandrīz no nulles 1996. gadā līdz 10 % no Kopienas importa 2000. gadā), pēc atbilstošas uzraudzības ieviešanas ir stabilizējies.
(3) 2001. un 2002. gadā Komisijas veiktās izmeklēšanas ir parādījušas, ka Sīrijas ražošanas jaudas pieaugums un vienlaicīgi ražojumu eksporta preču pārdošanas apjomu pieaugums ES bija saistīts ar kokvilnas dzijas ražošanas jaudas palielināšanos Sīrijā. Pieaugums bija orientēts gandrīz vienīgi uz eksportu un vērsts galvenokārt uz ES tirgu. Bez tam nevar izslēgt, ka turpmāks ražošanas jaudas pieaugums neradīs atkārtotu Sīrijas eksporta pieaugumu ES.
(4) Šī izmeklēšana parādīja arī to, ka pēc būtiska Sīrijas eksporta apjoma pieauguma laika posmā no 1998. līdz 2000. gadam eksports šobrīd ir stabils, taču joprojām ievērojams, un ka vidējās cenas Sīrijas eksportam uz ES vēl joprojām samazinās un ir starp ES zemākajām importa cenām.
(5) Ņemot vērā šobrīd īstenoto izmeklēšanu rezultātus, un jo īpaši iespēju, ka lielākas jaudas ieviešana Sīrijā kokvilnas dzijas ražošanai var radīt turpmāku cenu samazinājumu nākamajos mēnešos un eksporta pieauguma atjaunošanos ES, ir jāturpina stingri uzraudzīt tādas (1. kategorijas) kokvilnas dzijas importu, kuras izcelsme ir Sīrijas Arābu Republikā. Tādēļ ir lietderīgi uz astoņpadsmit mēnešiem atjaunot uzraudzības mehānismu, kas ieviests ar Komisijas Regulu (EK) Nr. 956/2001. Attiecīgi, kokvilnas dzijas izstrādājumi, kurus sūta no Sīrijas Arābu Republikas un laiž brīvā apgrozībā Kopienā, jāieved Kopienā saskaņā ar uzraudzības mehānismu, un jāievēro prasības attiecībā uz ievešanas dokumentu sagatavošanu, kā izklāstīts Regulas (EK) Nr. 517/94 14. panta 1., 2., 3. un 4. punktā.
(6) Lai netraucētu spēkā esošo importa režīmu, ir vēlams, lai šī regula stātos spēkā 2002. gada 18. novembrī.
(7) Šie pasākumi ir saskaņā ar atzinumu, ko sniegusi komiteja, kura izveidota ar Regulu (EK) Nr. 517/94,
IR PIEŅĒMUSI ŠO REGULU.
1. pants
Tādas (1. kategorijas) kokvilnas dzijas importam Kopienā, kuras izcelsme ir Sīrijas Arābu Republikā un kura laista brīvā apgrozībā Kopienā, piemēro iepriekšēju Kopienas uzraudzību.
2. pants
Šī regula stājas spēkā 2002. gada 18. novembrī.
To piemēro astoņpadsmit mēnešus.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 15. novembrī

Labels: 1
3
17
18